To unge mænd på henholdsvis 23 og 21 år fra Vesthimmerland havde travlt natten til mandag. Her formåede de nemlig at stjæle både en havetraktor og en varevogn indenfor blot en time. Skolens havetraktor Nordjyllands Politi modtog den første anmeldelse klokken 23.44 søndag, og her lød meldingen på indbrud ved Gedsted skole. Øjenvidner havde set en sort bil holde parkeret med trailer på foran skolen, og her fik de to mænd kørt en havetraktor på, inden de kørte væk. - Vi sendte en patrulje og en hundepatrulje ud til stedet, forklarer politikommissær hos lokalpolitiet i Hobro, Mikkel Mitchell. Endnu et tyveri Blot en halv time senere kom der endnu en melding ind fra området. Denne gang var det en hvid varevogn i mærket mercedes, der var blevet stjålet på Glerupvej. Tyvene kom dog ikke langt væk før politiet klokken 00.45 anholdt de to gerningsmænd. - En hundepatrulje fik standset varevognen med de to mænd i. Efterfølgende fandt vi ud af, at den ene mand var ejeren af den sorte bil, som var blevet set i forbindelse med tyveriet af havetraktoren, så de sidder begge anholdt i Aalborg på nuværende tidspunkt, fortæller politikommissæren. Derudover fandt politiet også ud af, at traileren, som var blevet brugt til at stjæle havetraktoren, også var stjålet.

Opsummering:
De to gerningsmænd kom ikke langt, før politiet fik anholdt dem.